AQSh komissiyasi diniy erkinliklar sohasida O‘zbekistonni ilk bor “qora ro‘yxat”dan chiqardi

O‘zbekistonning AQShdagi elchixonasi ma’lumotiga ko‘ra, 28-aprel kuni AQShning Xalqaro diniy erkinliklar bo‘yicha komissiyasi (USCIRF) 2019-yilda dunyoda e’tiqod erkinligi holati baholangan navbatdagi hisobotini e’lon qildi. Bu haqda Tashqi ishlar vazirligi xabar bermoqda.

Qayd etilishicha, 2005-yildan beri birinchi marta AQShning Xalqaro diniy erkinliklar bo‘yicha komissiyasi Davlat departamentiga O‘zbekistonni “diniy erkinliklar sohasida alohida xavotir uyg‘otadigan davlatlar” (CPC) ro‘yxatiga kiritishni taklif qilmadi.
Ushbu qaror O‘zbekistondagi ilgarilash e’tirof etilganini ko‘rsatdi, chunki Davlat departamenti 2018-yil dekabr oyida respublikani CPC’dan chiqarganiga qaramay, komissiya mamlakatni diniy erkinliklarni buzuvchilarning “qora ro‘yxati”ga kiritilishi kerakligini ta’kidlab kelgan.
“Bizni 2019-yilda ba’zi hukumatlar, xususan, ikki davlat tomonidan ko‘rilgan ijobiy choralar hayratga soldi, ular din va e’tiqod erkinligi uchun yanada xavfsiz muhitni yaratishda USCIRF bilan yaqin hamkorlik qilmoqda”, — degan komissiya raisi Toni Perkins. Komissiya rahbari 2019-yilda “O‘zbekiston diniy guruhlar uchun ko‘proq erkinlikni ta’minlash bo‘yicha o‘z majburiyatlarini bajarishda sezilarli ilgarilashga erishganini” qayd etgan.
Komissiya raisi o‘rinbosari Nadin Maenza ham The Washington Post nashriga bergan intervyusida shu kabi bayonot qilgan. AQShning yetakchi nashri maqolasida komissiya tomonidan O‘zbekistondagi diniy erkinliklarni ta’minlash sohasidagi ilgarilash yuqori baholangani alohida ta’kidlangan.
“Vijdon erkinligi va diniy tashkilotlar to‘g‘risida”gi yangi qonunni qabul qilish jarayonining yakunlanmaganligiga hamda diniy sababalarga ko‘ra qamalganlarni ozod qilish amaliyotini davom ettirishning zarurligiga e’tiborni qaratgan holda komissiya hisobotda O‘zbekistonni “maxsus kuzatuv ro‘yxati”da saqlab qolishni tavsiya qilmoqda.
 O‘zbekistonda inson huquqlarini himoya qiluvchi tashkilot ro‘yxatdan o‘tkazildi